Chimbote
Store norske leksikon,Geografi,Verdens geografi,Sør-Amerikas geografi,Perus geografi
Chimbote er en by ved Stillehavskysten i Peru, 415 kilometer nordvest for hovedstaden Lima. Selve byen har 371 000 innbyggere (INEI, 2015), og er sammenvokst med distriktet Nuevo Chimbote i sør.
Chimbote har en moderne havn med utførsel av fiskemel og fiskeolje, stål og støpejern, mineraler og maskindeler. Her finnes et tredvetalls fiskefabrikker; landets fiskeindustri er i stor grad konsentrert i Chimbote. Byen er kjent for sin ceviche, en populær peruansk matrett med hvit fisk, blekksprut, akkar, krabbe og muslinger. Før andre verdenskrig var Chimbote en liten fiskerlandsby. I 1960-årene ble byen senter for landets stål- og fiskeindustri, og folketallet ble mer enn tredoblet. Nær halvparten av byen ble ødelagt av et undersjøisk jordskjelv i 1970, samtidig som overfiske truet fiskenæringen. Restriksjoner ble innført, og byen ble bygd opp igjen som en modellby. Les mer i Store norske leksikon Perus geografi Perus befolkning